Skok-onthullings kom glo oor Lily-mynrampOPVOLG: Solidariteit se mediakonferensie is intussen afgestel. Lees gerus die opvolgberig hier. ‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Die vakbond Solidariteit het gesê hy sal Donderdag hoogs vertroulike inligting onthul oor die oorsaak van die ineenstorting by die Lily-myn in Barberton, Mpumalanga, in Februarie. Gideon du Plessis, hoofsekretaris van Solidariteit, het gesê die vakbond het die inligting, wat glo bestaan uit verklarings van mynwerkers en ander sleutelrolspelers, op ŉ betroubare wyse bekom en het besluit dit is nou tyd om dit openbaar te maak. “Die tyd het nou aangebreek om die skuldige partye, wat direk tot hierdie ramp en verlies aan kosbare lewens bygedra het, aan die pen te laat ry,” het Du Plessis gesê. Du Plessis het Woensdag tydens ŉ regstreekse onderhoud op PretoriaFM gesê die inligting en die gevolglike ondersoek daarvan kan moontlik daartoe lei dat die myn se lisensie herroep word of dat strafregtelike aanklagte teen sekere individue aanhangig gemaak word. Hy het gesê die vakbond het met die mynbestuur in verbinding probeer tree oor die inligting wat aan die vakbond bekendgemaak is, maar is met “minagting” behandel. “Die mynbestuur het ons gedreig hulle sal Solidariteit verantwoordelik hou as die myn se lisensie herroep en die myn gesluit word en ons moet verantwoordelikheid neem vir honderde mense wat hul werk verloor. Ons het gesê dit is belaglik. Ons moet die waarheid wat tot ons beskikking is ontbloot en op die ou end kan ons nie verantwoordelik gehou word vir die mynlisensie wat herroep word nie, want ons het ŉ verpligting in ŉ lewe-en-dood situasie.” Volgens Du Plessis het die mynbestuur Solidariteit al heeldag met regsaksie gedreig om die konferensie te kanselleer en nie die inligting bekend te maak nie, maar die vakbond het besluit om wel voort te gaan. Solidariteit het ook die myn se versoek Woensdag om oor die aangeleentheid te vergader, van die hand gewys en hulle genooi om Donderdag se konferensie by te woon en daar hul kant van die saak te stel. Du Plessis het aan PretoriaFM gesê die vakbond sal tydens die konferensie verduidelik hoe hy die inligting bekom het, wat die verklarings behels, watter proses Solidariteit gevolg het in ŉ poging om met die mynbestuur te vergader en die regsgevolge bespreek van die waarskynlike ondersoek wat uit hul onthullings sal spruit. Du Plessis kon nie onmiddellik vir kommentaar bereik word nie. Drie mynwerkers, Yvonne Mnisi, Pretty Mabuza en Solomon Nyarenda is in ŉ skeepshouer onder die grond vasgekeer toe ŉ gedeelte van die Lily-myn op 5 Februarie ineengestort het. Nog twee ineenstortings by ander dele van die myn het kort daarna gevolg. Reddingspanne het sedertdien probeer om by die skeepshouer uit te kom, maar was tot dusver onsuksesvol.